Sommerstormen er for alvor gået i land i Nordjylland. I Blokhus og Løkken betyder den forhøjede vandstand, at strandhusenes fundamenter er skyllet væk, og husene driver rundt på stranden. - Det er meget kraftigt vindstød, der rammer os lige nu, og stormen er ikke engang toppet endnu, så det kommer til at kunne ses bagefter, siger Leif Poulsen, der er medlem af Hune Borgerforening, efter han tidligere i dag var en tur på stranden ved Blokhus. - Bølgerne æder sig ind i klitterne, og der kun et par meter skrænt tilbage, inden Sømærket styrter i havet, fortæller han. I strandkanten er strandhusene skubbet af deres fundamenter og ligger og flyder rundt på sranden, mens de bliver skubbet rundt af bølgerne. - Jeg vil tro, at der er 10 huse, som ikke længere står, hvor de skulle. Det er synd for husejerne, der kun har haft glæde af dem siden 1. maj. Den samme melding kommer fra Løkken, hvor det også går vildt for sig. - Det blæser helt vildt, og det er umuligt at komme ud på molen - det er simpelthen for farligt, siger TV2 Nords reporter på stedet, Mogens Jørgensen. Også her er strandhusene lige nu udsat for bølgernes hamren, og her følger man også vejrudviklingen tæt. I strandkanten kæmper en flok husejere for at redde deres strandhus fra at blive skyllet til havs af bølgerne. - Det er frygteligt. Det rammer jo hele striben af badehuse her på stranden og ødelægger dem. Desværre er vi jo vant til det. Vi har tidligere oplevet, at der har været op til en meter sand i huset efter en storm, og det er ikke godt. Men vi vil gøre alt for at redde vores hus, siger Henrik Uhrenholdt, mens han og tililende kæmper for at redde hans strandhus. Tidligere på dagen målte man vinden til at blæde med 25,6 meter pr. sekund i Hirtshals. Vinden ventes at kulminere senere på dagen. Og muligvis får vi det kraftigste vindstød i juli siden 2011, hvis det i disse dage når over 27 meter per sekund. TV 2 Vejret melder, at vinden først falder i styrke tirsdag, og dermed vil vandstanden også falde.

Opsummering:
Stormen er langt fra at toppe, men det går allerede vildt for sig på Vestkysten.